
Ne szorongj, inkább cselekedj! – Klímaszorongás a Z generáción belül

Kulcsszavak: klímaváltozás; fenntarthatóság; attitűd; fiatalok; pszichológia
A klímaszorongás mint kifejezés csak néhány éve jelent meg a közbeszédben. Globális méreteket öltő probléma, mely a Z generációra van a legnagyobb hatással, ezért a „Gondolkodj globálisan, cselekedj lokálisan” elvet követve Magyarországon belül érdemes felmérést végezni.
Dolgozatomban azt vizsgáltam, hogy a magyar Z generációban van-e kimutatható mértékű klímaszorongás és ha igen, akkor melyek azok a fontosabb tényezők, amik a 16-30 évesek klímaszorongását befolyásolják. Ennek érdekében kérdőíves felmérést végeztem, a kérdések összeállításánál a szakirodalomban fellelhető klímaszorongást vizsgáló kérdőívekre támaszkodtam és eredményeimet összehasonlítottam az általam feldolgozott kutatások eredményeivel. A klímaváltozás mentális egészségre való hatásaival kapcsolatban korcsoportonkénti összehasonlítást végeztem. A demográfiai jellemzők klímaszorongással való összefüggéseit a férfiak és nők, illetve a városban vagy falvakban élő fiatalok esetében kétmintás t-próba segítségével, míg a jövedelemszint, valamint az iskolai végzettséget illetően a Pearson-féle korreláció alkalmazásával mutattam ki, valamint rávilágítottam az egyének cselekedetének és a klímaszorongásnak a kapcsolatára, annak irányára és erősségére. Többváltozós lineáris regressziós számításokat végeztem, mellyel feltártam, hogy hogyan hat a fiatalok klímaszorongására a környezetük (család, barát, munkahely, döntéshozók) klímaváltozáshoz való hozzáállása.
Az eredményeim alapján megállapítható, hogy a magyar Z generáció esetében a nők, a kisebb egy főre eső jövedelemmel rendelkező háztatásban élők, illetve az alacsonyabb iskolai végzettségűek esetében magasabb a klímaszorongás jelenléte. A faluban és városban élők között nincs jelentős különbség. Általánosságban, a magasabb klímaszorongás mellett többen folytatnak klímabarát életmódot, bár jelenleg kivételt képeznek a 16-18 évesek. A klímaszorongás mértékét leginkább befolyásoló tényezők a döntéshozók, a munkahely, vagy iskola, valamint a szomszédok, a barátok, illetve a család klímaváltozással szembeni attitűdje.



